ক্ষমা চাইলেও বাংলার আরএসএস নেতাকে ছাড়ছেন না মালবীয়

ওয়েব ডেস্ক: পোস্ট ডিলিট করে হলফনামা দিয়ে ক্ষমা চাইলেও নিস্তার পাচ্ছেন না আরএসএস (RSS) নেতা শান্তনু সিনহা (Santanu Sinha)। তাঁর বিরুদ্ধে কড়া পদক্ষেপ নিতে চলেছেন বিজেপির আইটি সেলের (BJP IT Cell) প্রধান অমিত মালবীয় (Amit Malviya)। গত বছরের ৭ জুন মালবীয়র নামে যৌন কেচ্ছার অভিযোগ এনে সোশ্যাল মিডিয়ায় পোস্ট করেন শান্তনু। পরের দিনই তাঁর বিরুদ্ধে আইনি পদক্ষেপ নেন মালবীয়।

চাপে পড়ে পোস্ট ডিলিট করেন শান্তনু এবং নিঃশর্ত ক্ষমাও চান। ২৭ জানুয়ারি পোস্ট ডিলিট এবং নিঃশর্ত ক্ষমার কথা জানিয়ে দিল্লি হাইকোর্টে (Delhi High Court) হলফনামা জমা দেন তিনি, যাতে তাঁর বিরুদ্ধে ফৌজদারি প্রক্রিয়া বন্ধ করা হয়। কিন্তু এতেই চিঁড়ে ভিজছে না। জানা গিয়েছে, মালবীয় আইনি দল পাল্টা হলফনামা দিয়ে জানিয়েছে, মানহানিকর এবং ভিত্তিহীন মন্তব্য করার পর শুধুমাত্র পোস্ট ডিলিট করা যথেষ্ট নয়। শান্তনুর বিরুদ্ধে ফৌজদারি মামলা চালানো এবং তাঁকে উপযুক্ত শাস্তি না দিইয়ে ক্ষান্ত হবে না তারা।

আরও পড়ুন: একনাথ শিন্দে কি ফের পাল্টাবেন? দূরত্ব বাড়ছে ফডনবীশের সঙ্গে

প্রসঙ্গত, গত বছর শান্তনুর পোস্ট নিয়ে তুমুল বিতর্ক হয়েছিল। ক্ষমতার অপব্যবহার করে মহিলাদের যৌন লালসার শিকার করছেন মালবীয়, অভিযোগ করেন আরএসএস-এর শান্তনু। শুধুমাত্র পাঁচতারা হোটেল নয়, পশ্চিমবঙ্গের বিজেপি কার্যালয়ে এই জঘন্য কারবার চলে বলে অভিযোগ করেন তিনি। এ নিয়ে সরব হয় কংগ্রেস (Congress)। কংগ্রেস নেতা সুপ্রিয়া শ্রীনাতে মালবীয়র পদত্যাগ দাবি করেন।